**СТАНОВИЩЕ НА МИНИСТЕРСКИЯ СЪВЕТ**

**ПО ПРОЕКТА НА БЮДЖЕТ НА СЪДЕБНАТА ВЛАСТ ЗА 2020 Г.**

В изпълнение на чл. 79, ал. 1, т. 3 и ал. 4 от Закона за публичните финанси Министерският съвет (МС) предлага на Вашето внимание становището си по предложения от Висшия съдебен съвет (ВСС) проект на бюджет на съдебната власт за 2020 г., включено и в общите параметри на законопроекта за държавния бюджет на Република България за 2020 г.

Становището на МС е изготвено в съответствие с приоритетите на фискалната политика на правителството въз основа на актуализираната средносрочна бюджетна прогноза за периода 2020-2022 г. и оценката за очакваното изпълнение на бюджета за 2019 г. Стремежът е в рамките на предвидените финансови ресурси да се осигури изпълнението на заложените стратегически цели в Актуализираната стратегия за продължаване на реформата в съдебната система и Пътната карта към нея.

След анализ на информацията и съпоставка между основните показатели по бюджета на съдебната власт, предложени от ВСС, и тези от страна на правителството, могат да бъдат отбелязани следните основни моменти:

**По приходната част**

Предложението на ВСС е за намаляване на приходната част с 6,0 млн. лв. и достигане на равнище от 110,0 млн. лв. Исканата промяна е обоснована с високия дял на наказателни и административни производства, освободени от такси със закон.

Предложението на МС за приходната част е за запазване на размера на приходите спрямо 2019 г. или 116,0 млн. лв. приходи от дейността на органите на съдебната власт, от които 100,0 млн. лв. - съдебни такси. Оценката е изготвена на база очакваното изпълнение на приходите за настоящата бюджетна година.

**По разходната част**

В проекта на ВСС общият размер на разходите е 859,3 млн. лв. Министерският съвет предлага общият размер на разходите да бъде определен на 771,3 млн. лв. При така изготвените разчети разликата между двата проекта е в размер на 88,0 млн. лв., като от тях 65,2 млн. лв. в текущите разходи, 22,5 млн. лв. в капиталови разходи и 0,3 млн. лв. в резерва за непредвидени и/или неотложни разходи.

**Висшият съдебен съвет** предлага общ размер на разходите за 2020 г. - 859,3 млн. лв. (увеличение със 155,0 млн. лв. спрямо одобрените със ЗДБРБ за 2019 г.), от тях 811,6 млн. лв. са за текущи разходи (със 134,2 млн. лв. повече спрямо 2019 г.), като е предвидено увеличение на средствата за персонал със 121,0 млн. лв. спрямо 2019 г.

В мотивите на ВСС към представения проектобюджет на съдебната власт за 2020 г. е посочено, че основните принципи, спазвани при разработването му, са независимост и прогнозиране на оптимален размер на средствата за нормално функциониране на съдебните институции. При изготвянето на разчетите са използвани потребностите от численост на магистратите и служителите от съдебната администрация, определени спрямо броя на съдебните производства и темпа на тяхното нарастване. Разчетите са разработени на база утвърдените бюджети за 2019 г. на органите на съдебната власт, като са предвидени допълнителни разходи, необходими за нормалното им функциониране и осигуряващи бързо правораздаване и изграждане на информационни системи за реализиране на електронното правосъдие.

За персонал са предвидени средства, необходими за индексиране на заплатите спрямо утвърдения бюджет за 2019 г., с цел да се осигури финансово изпълнението на законоустановените изисквания, въз основа на които се определят възнагражденията в съдебната система. Също така са предвидени средства за облекло, както и средства за 100 нови щатни бройки за длъжност „съдебен помощник“ в съдилищата, 23 нови щатни бройки за длъжността „съдия“ в административен съд, трудовите възнаграждения и осигурителните вноски за 85 бр. младши магистрати и средства за обезпечаване на свободните щатни бройки през 2020 г. за шест месеца.

За издръжка са предвидени средства за изпълнение на разпоредбите на чл. 360е от Закона за съдебната власт (ЗСВ) и Наредба № 6 от 2017 г. за извършване на процесуални действия и удостоверителни изявления в електронна форма, издадена от Висшия съдебен съвет.

За капиталови разходи са планирани средства (с 20,5 млн. лв. повече от одобрените за 2019 г.) за управление на недвижимите имоти на съдебната власт и за закупуване на компютри, копирни машини, сървъри, скенери, периферни устройства, софтуерни пакети и лицензи.

**Министерският съвет** предлага по бюджета на съдебната власт за 2020 г. да бъдат одобрени разходи в общ размер на 771,3 млн. лв. или увеличение с 67,0 млн. лв. спрямо одобрените със ЗДБРБ за 2019 г.

Предвидените средства за текущи разходи за осъществяване на дейността на съдебните институции са в размер на 746,3 млн. лв., като увеличението спрямо 2019 г. е в размер на 69,0 млн. лв., от които разходи за персонал с 67,0 млн. лв. и за издръжка с 2,0 млн. лв. Капиталовите разходи намаляват с 2 млн. лв. Планираните средства включват разходите за персонал на заетите в съдебната система и са съобразени с механизма за формиране на възнагражденията, определен в ЗСВ, както и средства за извършване на процесуални действия и удостоверителни изявления в електронна форма в изпълнение на чл. 360е от същия закон.

**Резерв за непредвидени и/или неотложни разходи** - в проекта на ВСС предложението е за 900,0 хил. лв. Становището на МС е, че следва да се запази нивото на резерва от 2019 г. – 600,0 хил. лв.

**По бюджетните взаимоотношения (трансфери)**

Разликата в бюджетното взаимоотношение с централния бюджет между двата проекта е 94,0 млн. лв., която е резултативна величина между планираните приходи и разходи по бюджета на съдебната власт.

**По предложените от ВСС разпоредби на чл. 2 от законопроекта за държавния бюджет на Република България за 2020 г.:**

**По ал. 3** - **Висшият съдебен съвет** предлага следното съдържание на ал. 3:

„(3) Утвърждава максималните размери на ангажиментите за разходи, които могат да бъдат поети през 2020 г. и максималните размери на новите задължения за разходи, които могат да бъдат натрупани през 2020 г. от органите на съдебната власт, както следва:

|  |  |  |
| --- | --- | --- |
| № | Показатели | Сума |
| (хил. лв.) |
|  | 1 | 2 |
| 1. | Максимален размер на ангажиментите за разходи, които могат да бъдат поети през 2020 г. | 128 713,3 |
| 2. | Максимален размер на новите задължения за разходи, които могат да бъдат натрупани през 2020 г. | 112 950,3 |

“

**По ал. 3** - **Министерският съвет** предлага следния размер на показателите по тази алинея:

„

|  |  |  |
| --- | --- | --- |
| № | Показатели | Сума |
| (хил. лв.) |
|  | 1 | 2 |
| 1. | Максимален размер на ангажиментите за разходи, които могат да бъдат поети през 2020 г. | 118 700,0 |
| 2. | Максимален размер на новите задължения за разходи, които могат да бъдат натрупани през 2020 г. | 96 256,5 |

“

**Висшият съдебен съвет** предлага съдържание на **ал. 4, 5, 6 и 7,** както следва:

„(4) Утвърдените с ал. 3 максимални размери на ангажиментите за разходи и на новите задължения за разходи могат да се увеличават с до 20 на сто по решение на Висшия съдебен съвет.

(5) Висшият съдебен съвет може да изразходва средства от наличностите по сметки от предходни години за покриване на неотложни разходи на органите на съдебната власт, в случай че не се нарушава бюджетното салдо по държавния бюджет.

(6) В приходите по ал. 1 се включват и приходите от нотариални такси, събирани по реда на чл. 86, т. 3 от Закона за нотариусите и нотариалната дейност, вземанията по изпълнителните листове, издавани в полза на органите на съдебната власт и събирани от Националната агенция за приходите по реда на Данъчно-осигурителния процесуален кодекс, както и сумите от продажба на конфискувано или отнето в полза на държавата имущество с акт на орган на съдебна власт, след приспадане на разходите по чл. 3, ал. 12 от Закона за Националната агенция за приходите.

(7) В едномесечен срок от обнародването на Постановлението за изпълнението на държавния бюджет на Република България за 2020 г. Висшият съдебен съвет представя в Министерския съвет, Сметната палата и в Министерството на финансите утвърдените бюджети на органите на съдебната власт.”

**Министерският съвет** подкрепя предложенията на ВСС за разпоредбите на **ал. 4, ал. 5, ал. 6 и ал. 7** на чл. 2.

**По ал. 8** - **ВСС** предлага да се включи нов текст със следното съдържание: „Министерският съвет, съгласувано с Висшия съдебен съвет, извършва промени по бюджета на съдебната власт, произтичащи от влезли в сила закони и засягащи бюджета на съдебната власт”.

Министерският съвет не подкрепя предложението на ВСС. В Закона за публичните финанси са уредени различните хипотези на промени по самостоятелния бюджет на съдебната власт и правомощията на съответните органи (чл. 113 и др.). Правомощията на Министерския съвет са съобразени с Конституцията на Република България и се ограничават до възможността за одобряване на допълнителни разходи по бюджета на съдебната власт за сметка на централния бюджет, когато не се нарушава салдото по държавния бюджет (чл. 109, ал. 3 от закона), като в този случай произтичащите промени по бюджета на съдебната власт се извършват от първостепенния разпоредител с бюджет по бюджета на съдебната власт – Висшия съдебен съвет.

**В заключение** може да се отбележи, че Бюджет 2020 г. е разработен като отразява актуалните данни за очакваното изпълнение на бюджета за 2019 г. и за макроикономическото развитие през следващите години. Основен приоритет на провежданата фискална политика в средносрочен план остава стремежът за запазване на стабилността на публичните финанси, както и повишаване ефективността на публичните разходи в отделните сектори.

Съгласно възложените с Конституцията на Република България правомощия на Народното събрание да приема годишния закон за държавния бюджет Министерският съвет предлага в общите параметри на законопроекта за държавния бюджет на Република България за 2020 г. да се вземе предвид становището на правителството по проекта на бюджет на съдебната власт за 2020 г.